  Наталья Тетерина Вуоно арлэн кутсконаз Удмуртиын гурт возёсэз азинтонъя выль стратегия кылдытозы. Со сярысь 27-тӥ толсуре элькунлэн нырысетӥ вице-премьерез Александр Свинин ивортӥз. Ужпум — толшор-тулыспал куспын гурт возёсын ваньбур поттӥсьёсын, фермеръёсын но доразы пудо вордӥсьёс пӧлысь вань мылкыд карисьёсын Удмуртиысь гурт возёсэз азинтонъя 2–3 арлы рос-прос стратегия гожтыны. Мед луоз ужанрадлык, кудӥзъя ми мыномы Александр СвининСолэн кылъёсызъя, 2020-тӥ арозь йӧл кысконэз араз 1 миллион тоннаозь будэтон «нырысь ик быдэстонтэм вал», малы ке шуоно элькунын со понна скалъёс тырмыт ӧвӧл, озьы ик гурт возёсын ужазинлыкез будэтонъя уж ӧз нуиськы. Удмуртилэн нырысетӥ вице-премьерез пусйиз, выль стратегилэн одӥгез валтӥсь ужпумез — скалъёслэсь лейкозэн висёнзэс дугдытон. Александр Свинин верамъя, элькунысь предприятиос экспортлы дасесь, нош та висён йӧлэз вузаны люкетэ. Со пусйиз, вуоно 5–7 аръёсы йӧллы кулэяськон дуннеын туж зол будоз, оло, ёрмонозь но вуоз, нош Удмуртия понна со азинскыны умой луонлык сётоз. Озьы ик элькунлэн нырысетӥ вице-премьерез ивортэмъя, таиз арлы нырысь-валысь йылпумъянъёсъя, Удмуртиын йӧл поттон будоз. Гурт возёсын йӧл поттон милям таяз арын 3,5 процентлы йылӥз, 3 процентлы йӧл-ыльтырмет поттон. Таяз арын ми 52 выль скал гидъёс усьтом — со кылем арынлэсь 10 процентлы тросгес. Скалъёслэн лыдзы ар ӵоже ог 2,5 сюрслы будоз Александр СвининТодэ вайытом, 2020-тӥ арлы Удмуртиын йӧл кыскон араз 1 миллион тоннаозь вуттон сярысь ужпумез элькунлэн азьвыл тӧроез Александр Соловьёв 2015-тӥ арын южтолэзе пуктӥз. Удмуртстатлэн тодэтъёсызъя, 2015-тӥ арын возёсъёсъя вань категориосын 720,6 сюрс тонна йӧл кыскизы, нош 2016-тӥ арын — 735,6 сюрс тонна. 2017-тӥ арын толшорысен коньывуонозь Удмуртиысь гурт возёсъёс 491 сюрс тонна йӧл кыскизы. Йӧл поттонъя улосвылмы кунын 3-тӥ интыын, асьме азьын Татарстан (853 сюрс тонна) но Краснодар улосвыл (662 сюрс тонна). Тегъёс: Ижкар Удмуртия гуртвозёс йӧл АлександрСвинин  